text: antivaxer
  
  publiceret: 2023-04-25 14:38:41+02:00
  Ordet antivaxer er en nedsættende betegnelse for personer, der er modstandere af vacciner og af vaccination som forebyggelsesmiddel mod smitsomme sygdomme. En såkaldt antivaxer nægter at blive vaccineret eller at lade sine børn vaccinere. Nogle antivaxere fører kampagner mod vacciner eller forsøger på anden vis at bekæmpe vaccinationsprogrammer.
  Ordet har været brugt på engelsk siden 2009 og på dansk siden 2015. Det anvendes om vaccinemodstandere, som modsætter sig vaccination og som grundlæggende betvivler vacciners effektivitet og sikkerhed. Nogle forskere anvender udelukkende betegnelsen om personer, som aktivt spreder vaccineskeptisk indhold eller misinformation om vacciner på internettet, eller som på anden vis fører kampagner imod vacciner.
  Under coronaviruspandemien har der været en tendens til, at begrebet er blevet brugt hyppigere og i en bredere betydning, hvor det benyttes synonymt med betegnelsen vaccineskeptiker. Begrebet anvendes ofte med en nedsættende betydning i den offentlige debat eller som et skældsord.
  Der findes både politiske og sundhedsmæssige årsager til vaccinemodstand. Nogle vaccineskeptikere er imod vacciner på grund af formodede bivirkninger og skadelige effekter, hvorimod andre modsætter sig vaccination af politiske eller religiøse grunde. World Health Organisation (WHO) satte i 2019 vaccineskepsis på listen over de ti største trusler mod verdenssundheden. Den vaccineskeptiske propaganda bygger ifølge eksperter på en kernefortælling med tre hovedbudskaber:
  Undersøgelser har vist, at antallet af online fora og konti på nettet med vaccineskeptisk indhold voksede hastigt under coronapandemien. Førende antivaxere har benyttet pandemien som en historisk mulighed for at nå ud til en bredere del af offentligheden og for at skabe en langvarig mistillid til vacciners effektivitet og sikkerhed.
  Aktive vaccinemodstandere har under pandemien anvendt konspirationsteoretiske fortællinger om en såkaldt ’Plandemic’, dvs. påstanden om at regeringer eller internationale organisationer bevidst har skabt eller planlagt coronapandemien for et nødvendiggøre nedlukninger og massevaccination. I mange af opslagene eller YouTube-videoerne optræder den amerikanske milliardær og sundhedsfilantrop Bill Gates (f. 1955) som en symbolsk superskurk, der repræsenterer vaccinetilhængernes manglende troværdighed. Omvendt bruger konspirationsteoretikere også antivaxernes budskaber til at styrke fortællingen i allerede eksisterende konspirationsteorier om fx 5G netværket eller QAnon.
  Antivaccinationspropaganda er således gledet over i mange konspirationsteoriers grundfortælling om, at myndigheder, regeringer og organisationer fører befolkningen bag lyset og skjuler sandheden om vigtige forhold.